Raad bespreek nuwe name vir UP-koshuise | Netwerk24
Raad bespreek nuwe name vir UP-koshuise
Deur Ischke de Jager 12 September 2018 18:25
Die proses om die name van universiteitskoshuise van die Universiteit van Pretoria (UP) te verander, word volgende Dinsdag voortgesit en deur die universiteitsraad bespreek.
Koshuise het ’n omvattende voorstel met al die moontlikhede en motiverings aan die hoofbestuur van die universiteit voorgelê en die koshuisadviesraad en koshuishoofde is deurlopend op die hoogte gehou, sê Rikus Delport, woordvoerder van die UP.
Die finale besluit sal eers daarna individueel aan elke koshuis en daarna aan die breër universiteitsgemeenskap bekend gemaak word.
Almal van ons wil ’n inklusiewe ruimte skep waar studente van alle kulture welkom voel.
Die besluit om koshuisname “as deel van die breër transformasieprojek van die UP te hersien om vir ’n meertalige en meer inklusiewe leefomgewing vir studente voorsiening te maak” is reeds in September 2017 geneem, sê Delport.
In Maart 2018 is koshuise se huiskomitees versoek om in hul koshuise afsonderlik te begin praat oor moontlike name en om minstens drie name aan die viserektor, wat vir koshuisaangeleenthede verantwoordelik is, voor te stel.
“Elke koshuis was in beheer van sy eie proses. Die viserektor het die saak met die verteenwoordigende studenteraad (VSR) en die koshuisadviesraad bespreek. Die meeste koshuise het ook met hul alumni oorleg gepleeg,” sê Delport.
Kwena Moloto, president van die UP se studenteraad, het vroeër aan Andrea Küsel gesê die verandering van koshuisname is nie ’n aanval op die Afrikaanse kultuur nie, en dat dit nie ’n poging is om die taal as ’n geheel uit die universiteit en sy kultuur te verwyder nie.
“Almal van ons wil ’n inklusiewe ruimte skep waar studente van alle kulture welkom voel,” het hy gesê.
Meer oor: Universiteit Van Pretoria | Rikus Delport | Pretoria | Naamsverandering
UP maak nie name bekend van 2 in rassistiese video
EFF-studente by Tuks hou vrou glo gyselaar
Prof maak foutjie, Serrie-studente nie geskors